Veiligheidswag vas vir transitorooftogFoto ter illustrasie. (Foto: SBV) ŉ Veiligheidswag verbonde aan SBV het Woensdag in die landdroshof in Gqeberha (Port Elizabeth) verskyn vir sy beweerde betrokkenheid by ŉ transitorooftog. Volgens kapt. Yolisa Mgolodela, polisiewoordvoerder, was die 43-jarige man en twee ander veiligheidswagte op 2 Julie om 05:25 by ŉ vulstasie in Cleary Park. Hulle het kontant in kitsbanke gelaai toe hulle deur ŉ groep gewapende mans oorrompel is. “Die groep het die veiligheidswagte ontwapen en met hul vuurwapens en miljoene rande in kontant gevlug.” Een veiligheidswag het ŉ kopbesering tydens die voorval opgedoen. Die Valke het tydens sy ondersoek bevind dat die verdagte, wat die bestuurder van die transitovoertuig was, moontlik saam met die groep gewapende mans gewerk het om die transitorooftog uit te voer. Hy is op 4 Julie in hegtenis geneem en is tot 14 Julie, die datum van sy formele borgtogaansoek, in polisieaanhouding. “Die ondersoek duur steeds voort in die hoop dat die ander verdagtes binnekort aangekeer sal word,” het Mgolodela gesê.